นายกเทศมนตรีเมืองน่าน ชี้แจงสาเหตุน้ำท่วมในเขตเทศบาลเกิดจากท่อระบายน้ำใต้ท้องถนนทรุดตัว ไม่ใช่พนังกั้นน้ำพังทลาย
นายกเทศมนตรีเมืองน่าน ชี้แจงสาเหตุน้ำท่วมในเขตเทศบาลเกิดจากท่อระบายน้ำใต้ท้องถนนทรุดตัว ไม่ใช่พนังกั้นน้ำพังทลาย มั่นใจสามารถรับมือกับสถานการณ์น้ำได้

นายสุรพล เธียรสูตร นายกเทศมนตรีเมืองน่าน ชี้แจงกรณีมีกระแสข่าวพนังกั้นน้ำตามแนวตลิ่งแม่น้ำน่าน ในเขตเทศบาลเมืองพังทลายลงส่งผลให้น้ำท่วมพื้นที่หลายชุมชนว่า ไม่เป็นความจริง พนังกั้นน้ำยังแข็งแรง แต่สถานการณ์น้ำท่วมที่เกิดขึ้นเป็นเพราะท่อระบายน้ำที่ลอดใต้พื้นถนนเกิดการทรุดตัวจากการก่อสร้างบนพื้นที่ที่ดินมีความอ่อนตัว โดยกรมโยธาธิการและผังเมืองได้จัดสรรงบประมาณซ่อมแซมแล้ว แต่เกิดเหตุพายุฝนก่อนจึงไม่สามารถดำเนินการได้ ล่าสุดสามารถควบคุมการระบายน้ำออกจากพื้นที่ได้แล้ว คาดว่าช่วงเช้านี้น้ำจะลดจนสามารถทำความสะอาดถนนในพื้นที่เศรษฐกิจได้

นายกเทศมนตรีเมืองน่าน กล่าวถึงภาพรวมสถานการณ์น้ำในจังหวัดน่านว่า มีพื้นที่ได้รับผลกระทบ 9 อำเภอ 50 ตำบล ส่วนเทศบาลเมืองน่านได้รับผลกระทบ 4 ชุมชน รวม 500 ครัวเรือน